פיקסאר

פיקסאר (באנגלית: Pixar) היא אולפן קולנוע וחברה העוסקת באנימציה ממוחשבת, אשר נוסדה בשנת 1986 ונמצאת בבעלות חברת וולט דיסני. החברה הוציאה לאקרנים 28 סרטים באורך מלא. הראשון שבהם הוא "צעצוע של סיפור" והאחרון, לעת עתה, הוא "צעצוע של סיפור 5". סרטי חברת פיקסאר זכו ב-17 פרסי אוסקר, החל מסרטה הקצר "צעצוע פח". היסטוריה שנות השבעים והשמונים של המאה העשרים אולפני ההנפשה של וולט דיסני, לאחר כישלונות רבים של סרטי דיסני בשנות השבעים, סירבו לפתח את תחום האנימציה הממוחשבת, והתחום נותר בלתי מפותח. ג'ורג' לוקאס היה מעוניין ליצור קולנוע בצורה חדשנית וזיהה את הפוטנציאל הפיננסי והקריאטיבי של אנימציה הממוחשבת במדיום הקולנוע. בשלב זה לא היה ניתן לעשות שימוש מקצועי רב בטכנולוגיה זו, אלא ליצור דברים בעזרת צורות גאומטריות פשוטות יחסית. בשנת 1979 שכר ג'ורג' לוקאס מספר מפיקי קולנוע, אנימציה ומחשוב לחטיבת אנימציה ניסיונית של חברת לוקאס פילם, ביניהם אדווין קטמול. בשנת 1984 שכר ג'ורג' לוקאס את ג'ון לאסיטר שפוטר מאולפני ההנפשה של וולט דיסני. במימון לוקאס פילם, החלה קבוצת האנימציה בבנייה ניסיונית של חלקיקים של צורות גאומטריות לבניית רקעים ממוחשבים. בשלב זה הבינו כי ניתן ליצור בטכנולוגיה דברים גדולים ומורכבים יותר כמו נופים ומקומות שונים. הקבוצה לקחה את הטכנולוגיה לשלב הבא, והפיקה סרט קצר בשם "הרפתקאותיהם של אנדריי ו-וואלי בי", סרט זה שילב בין רקעים ממוחשבים לדמויות ממוחשבות. הדמות אנדריי הייתה דמות קטנה מעוצבת בצורות גאומטריות שונות ומעוגלות ברובן. הדמות קיבלה השראה מהסקיצות המקוריות של מיקי מאוס שגם הוא עשוי מצורות גאומטריות שונות, אך ג'ון לאסיטר לא אהב את התוצאה. הוא הרגיש שהדמות שיצר אינה טבעית מספיק, והוא חיפש דרכים חדשות ומתקדמות יותר ליצירת הדמות של אנדריי. אד קטמול ועמיתיו עבדו יחד על "טכנולוגיית הטיפה", זוהי מעין טיפה תלת־ממדית ממוחשבת אשר ניתן לקבל ולהזיז בגמישות ומקנה תחושת תזוזה אורגנית וריאליסטית. בעזרת הטכנולוגיה הם הצליחו ליצור לראשונה סרט אנימציה ממוחשבת קצר בצורה מורכבת וחדשנית. הסרט עורר עניין רב בציבור. בשנת 1986 רכש סטיב ג'ובס את המחלקה מג'ורג' לוקאס בסכום של 10 מיליון דולר, והקים את "פיקסאר" כחברה עצמאית, כשהוא בראשה. החברה יצרה סרטונים קצרים תוך כדי שיפור מתמיד מאחד לשני. הטכנולוגיה השתפרה וכך גם כמות הרבדים שדרכם ניתן לספר סיפור[דרושה הבהרה] באמצעות טכנולוגיית האנימציה הממוחשבת. אותם סרטים אמנם קיבלו תגובות אוהדות בקרב קהל צופים, מבקרים ואנשי טכנולוגיה, אך הניבו הכנסות נמוכות בלבד. תדירות הזמן ליציאה של סרט קצר הייתה בעייתית[דרושה הבהרה]. ג'ובס הפסיד במשך מספר שנים כמה מיליוני דולרים בכל שנה[דרוש מקור]. כדי להכניס כסף הם יצרו פרסומות בעזרת הטכנולוגיה ואף מכרו מחשבים שהסטודיו הרכיב ויצר[דרוש מקור]. שנות התשעים של המאה העשרים בשנת 1991 חברו פיקסאר וחברת וולט דיסני במטרה ליצור סרט ראשון באורך מלא בטכנולוגיית הנפשה ממוחשבת. הרעיון היה שפיקסאר תפיק את הסרט ודיסני תהיה אחראית על הפצתו. ב-19 בנובמבר 1995 הוציאו פיקסאר וחברת דיסני את סרטם המשותף הראשון, "צעצוע של סיפור". הסרט הופק בתקציב של 30 מיליון דולר, זכה לביקורות נלהבות והכניס מעל 361 מיליון דולר ברחבי העולם. כאשר פיקסאר ערכה הנפקה ראשונה לציבור של מניות החברה כמה ימים אחר כך, ב-29 בנובמבר 1995, היא עלתה על ההנפקה של חברת נטסקייפ כהנפקה הגדולה ביותר של השנה. בחצי השעה הראשונה של המסחר בבורסת נאסד"ק, מניית פיקסאר עלתה מ-22 דולר ל-45 דולר, ודחתה את המסחר בגלל פקודות קנייה ללא תחרות. המניה טיפסה ל-49 דולר וסגרה את היום ב-39 דולר. הסרט הבא שהפיקו השתיים היה "באג לייף", שיצא לאקרנים בנובמבר 1998, והיה לסרט הקולנוע הממוחשב הראשון שהופק ביחס מסך סינמסקופי של 2.35:1. כדי להתאימו לגרסת הווידאו המקובלת, שונה מיקום דמויות בסצנות כך שיישארו בפריים. "צעצוע של סיפור 2", שיצאה לאקרנים בנובמבר 1999, הופק בעלות של 90 מיליון דולר, כולל תשלומים של 5 מיליון דולר לטום האנקס ולטים אלן עבור דיבוב, והכניס 485 מיליון דולר ברחבי העולם. המאה העשרים ואחת בשנת 2003 פרצה מחלוקת בין דיסני ופיקסאר לגבי שיתוף הפעולה שלהם. פיקסאר הייתה מעוניינת שדיסני והאולפנים האחרים שעימם היא עובדת, ימשיכו לטפל בשיווק הסרט לבתי הקולנוע ובשיווק הווידאו הביתי, אולם בתחומים אחרים כמו משחקי וידאו, מוצרי צריכה והפצת טלוויזיה, ביקשה פיקסאר לקבל לידה שליטה שיווקית מלאה, תחומים שעד אז נעשו בידי דיסני. אחר כך הודיעה פיקסאר על ביטול השותפות לאחר שחוזה ההפצה בין החברות הסתיים. פיקסאר עדיין הייתה מחויבת להפקת סרט נוסף עם דיסני תחת ההסכם הקיים, הסרט "מכוניות". במקביל הודיעה חברת דיסני כי היא בונה אולפני אנימציה חדשים, כדי ליצור את סרט ההמשך השלישי בסדרת "צעצוע של סיפור" ללא פיקסאר, ומאחר שהיא מחזיקה בזכויות על סדרת "צעצוע של סיפור", ומכיוון שפיקסאר לא תשתתף בהפקת הסרט, הוא ייוצר באולפנים חדשים בקליפורניה. בנובמבר 2004, יצא לאקרנים הסרט "משפחת סופר על", וגרף בסוף השבוע הראשון להקרנתו בארצות הברית הכנסות מוערכות של כ-70 מיליון דולר. במרץ 2005 הודיע נשיא דיסני, רוברט אייגר, שהוכרז כיורש של המנכ"ל הוותיק מייקל אייזנר, כי הוא מעוניין לשוחח עם סטיב ג'ובס בנוגע לחידוש שותפות הפצת הסרטים של שתי החברות. בקיץ 2005 נכנסו שתי החברות למשא ומתן על הסכם הפצה חדש. בינואר 2006 נמכרה פיקסר לחברת דיסני תמורת שבעה מיליארד דולר, כולם בעסקת מניות, כך שמחזיק מרבית מניות פיקסאר, סטיב ג'ובס (עם 50.1%), היה לבעל המניות הפרטי הגדול ביותר בחברת דיסני (עם 7%) ובעל מושב בדירקטוריון דיסני. הסרט הראשון שיצא לאקרנים אחרי הרכישה היה "מכוניות", שזכה בפרס אנני לסרט הטוב ביותר. ב-20 באפריל 2010 חנכו האולפנים סטודיו חדש באזור העיר התחתית של ונקובר, קולומביה הבריטית, קנדה. הסטודיו ייצר לאולפנים סרטים קצרים והפיק סדרות אנימציה של החברה. ההפקה הראשונה של הסטודיו הייתה פרק בסדרה "Cars Toons". הסטודיו נסגר באוקטובר 2013. ב-18 ביוני 2010 יצא לאקרנים סרט התלת מימד "צעצוע של סיפור 3" של דיסני ואולפני פיקסאר, ובאוגוסט 2010 שבר הסרט את שיא ההכנסות הקודם, שהיה שייך ל"שרק 2", והפך לסרט האנימציה המצליח ביותר בכל הזמנים, עם הכנסות של יותר ממיליארד דולר ברחבי העולם. ב-21 ביוני 2019 יצא לאקרנים הסרט "צעצוע של סיפור 4", ורשם פרק נוסף של הכנסות מרשימות בקופות הכרטיסים של הסדרה. בסוף השבוע הראשון גרף הכנסות של 118 מיליון דולר בצפון אמריקה, והכנסות בינלאומיות של כ-129 מיליון דולר. ב-14 ביוני 2024 יצא לאקרנים הסרט "הקול בראש 2", שפתח בשבוע הראשון עם 294.2 מיליון דולר והרוויח 1.699 מיליארד דולר בקופות בכל העולם. הסרט הוא הסרט הרווחי ביותר של פיקסאר וסרט האנימציה הרווחי ביותר. ב-20 ביוני 2025 הסרט "אליאו" יצא לאקרנים. בשבוע הראשון שלו באקרנים הרוויח 35 מיליון דולר ברחבי העולם, מה שהופך אותו לסרט עם נתוני הקופות בשבוע הראשון הכי נמוכים של פיקסאר.. במאי החברה מארק אנדרוז - אמיצה. לי אונקריץ' – צעצוע של סיפור 2 (במאי שותף), מפלצות בע"מ (במאי שותף),מוצאים את נמו (במאי שותף), צעצוע של סיפור 3, קוקו, קוקו 2. בראד בירד – משפחת סופר על, רטטוי, משפחת סופר על 2. אש ברנון - צעצוע של סיפור 2. (במאי שותף). פיט דוקטר – מפלצות בע"מ, למעלה, הקול בראש, נשמה. רוני דל כרמן - הקול בראש (במאי שותף). ג'ון לאסיטר – צעצוע של סיפור, באג לייף, צעצוע של סיפור 2, מכוניות, מכוניות 2. בראד לואיס - מכוניות 2 (במאי שותף). קלסי מאן - הקול בראש 2. אדריאן מולינה - קוקו (במאי שותף), קוקו 2 (במאי שותף), אליאו. אנגוס מקליין - מוצאים את דורי (במאי שותף), שנות אור. פיטר סון – הדינוזאור הטוב, אלמנטלי, משפחת סופר-על 3. אנדרו סטנטון – באג לייף (במאי שותף), מוצאים את נמו, וול-E, מוצאים את דורי, צעצוע של סיפור 5. דייוויד סילברמן - מפלצות בע"מ (במאי שותף). דן סקנלון – בית ספר למפלצות, קדימה. סטיב פיורסל - אמיצה (במאי שותף). בוב פיטרסון - למעלה (במאי שותף). בראיין פיי – מכוניות 3. יאן פינקבה - רטטוי (במאי שותף). דניאל צ'ונג - קופצים בראש ברנדה צ'פמן – אמיצה. אנריקו קאסרוזה - לוקה, גאטו. ג'וש קולי – צעצוע של סיפור 4. ג'ו ראנפט - מכוניות (במאי שותף). דומי שי - אדומה אש, אליאו. מדלין שרפיאן - אליאו. הפקות החברה סרטים באורך מלא שנות ה-90 של המאה ה-20 1995 – "צעצוע של סיפור" (Toy Story) 1998 – "באג לייף" (A Bug's Life) 1999 – "צעצוע של סיפור 2" (Toy Story 2) העשור הראשון של המאה ה-21 2001 – "מפלצות, בע"מ." (Monsters,Inc.) 2003 – "מוצאים את נמו" (Finding Nemo) 2004 – "משפחת סופר-על" (The Incredibles) 2006 – "מכוניות" (Cars) 2007 – "רטטוי" (Ratatouille) 2007 – "סיפור הפיקסאר" (The Pixar Story) 2008 – "וול-E"‏ (Wall•E) 2009 – "למעלה" (Up) העשור השני של המאה ה-21 2010 – "צעצוע של סיפור 3" (Toy Story 3) 2011 – "מכוניות 2" (Cars 2) 2012 – "אמיצה" (Brave) 2013 – "בית ספר למפלצות" (Monsters University) 2015 – "הקול בראש" (Inside Out) 2015 – "הדינוזאור הטוב" (The Good Dinosaur) 2016 – "מוצאים את דורי" (Finding Dory) 2017 – "מכוניות 3" (Cars 3) 2017 – "קוקו" (Coco) 2018 – "משפחת סופר-על 2" (Incredibles 2) 2019 – "צעצוע של סיפור 4" (Toy Story 4) העשור השלישי של המאה ה-21 2020 – "קדימה" (Onward) 2020 – "נשמה" (Soul) 2021 – "לוקה" (Luca) 2022 – "אדומה אש" (Turning Red) 2022 – "שנות אור" (Lightyear) 2023 – "אלמנטלי" (Elemental) 2024 – "הקול בראש 2" (Inside Out 2) 2025 – "אליאו" (Elio) 2026 – "קופצים בראש" (Hoppers) 2026 – "צעצוע של סיפור 5" (Toy Story 5) סרטי דיסני-פיקסאר עתידיים סרטי דיסני-פיקסאר שבהפקה 2027 – "גאטו" (Gatto) 2028 – "משפחת סופר-על 3" (Incredibles 3) סרטי דיסני-פיקסאר שבפיתוח "קוקו 2" (Coco 2) "מפלצות בע"מ 3" (Monsters Inc. 3) סרטים קצרים ערך מורחב – הסרטים הקצרים של פיקסאר לאורך השנים חברת סרטי האנימציה, פיקסאר, הוציאה מלבד הסרטים באורך מלא שלה גם סרטים קצרים, אשר חלקם יצאו לקולנועים ולמדיה הביתית עם סרטים אחרים של פיקסאר, וחלקם יצאו כסרטים עצמאיים. משנת 2007 הוציאה החברה שלושה תקליטורי DVD בשם "אוסף הסרטים הקצרים של פיקסאר" אשר הציגו חלק מהסרטים הקצרים של פיקסאר. במארז הראשון הייתה כלולה רצועת קול אופציונלית, שבה ניתן היה לשמוע את הבמאים נותנים הערות בגוף הסרט על הסרטונים ("קומנטרי"). 5 מהסרטים הקצרים של חברת פיקסאר זכו בפרסי אוסקר: צעצוע פח, המשחק של גרי, עבור הציפורים, פייפר ובאו. שנות ה-80 של המאה ה-20 1984 – ההרפתקאות של אנדריי ווואלי ב. (.Andre and Wally B) - הסרטון הראשון שיצר ג'ון לאסיטר, אחרי שעזב את אולפני דיסני. 1986 – לוקסו ג'וניור (.Luxo Jr) - נחשב לסרט הראשון של פיקסאר. בעקבות הסרטון הזה, שילבו פיקסאר את מנורת השולחן בלוגו שלהם, באופן בו מוצג הלוגו בהנפשה, בתחילת כל סרט שלהם, מאז 1995. 1987 – החלום של רד (Red's Dream) 1988 – צעצוע פח (Tin Toy) זוכה פרס אוסקר לסרט האנימציה הקצר הטוב ביותר. הסרט הוא הראשון של פיקסאר שזכה בפרס אוסקר. 1989 – מזכרות (Knick-Knack) - בשנת 2003, אולפני דולבי דיגיטל שכללו את הסרט באיכות גבוהה יותר, ופרסמו לתקליטי ה-DVD. שנות ה-90 של המאה ה-20 1997 – המשחק של גרי (Geri's Game) - זכה בפרס אוסקר עבור סרט האנימציה הקצר הטוב ביותר העשור הראשון של המאה ה-21 2000 – עבור הציפורים (For the Birds) - זכה בפרס אוסקר לסרט הקצר המונפש הטוב ביותר בשנת 2001 2002 – המכונית החדשה של מייק (Mike's new car) - מבוסס על הסרט מפלצות בע"מ 2003 – הקפיצה הגדולה ('boundin) 2005 – המתקפה של ג'ק ג'ק (Jack-Jack Attack) - מבוסס על הסרט משפחת סופר-על 2005 – תזמורת של איש אחד (One Man Band) 2006 – מטור ואור הרפאים (Mater and the Ghostlight) - מבוסס על "מכוניות". 2006 – חוצן במבחן (Lifted) 2007 – חברך העכברוש (Your friend the rat) - מבוסס על "רטטוי". 2008 – פרסטו (Presto) 2008 – ברן-E‏ (BURN-E) - מבוסס על הסרט WALL-E 2009 – מעונן חלקית (Partly Cloudy) 2009 – המשימה המיוחדת של דוג (Dug's Special Mission) - מבוסס על הסרט למעלה 2009 – ג'ורג' ואיי. ג'יי. (.George and A.J) - מבוסס על הסרט למעלה העשור השני של המאה ה-21 2010 – יום ולילה (Day & Night) 2011 – חופשה בהוואי (Hawaiian Vacation) - מבוסס על "צעצוע של סיפור". 2011 – פעמיים באז בבקשה (Small Fry) - מבוסס על "צעצוע של סיפור". 2011 – לה לונה (La Loona)- 2012 – חיית מסיבות (Partysaurus Rex) - מבוסס על "צעצוע של סיפור". 2013 – האגדה של מורדו (The Legend of Mor'du) - מבוסס על סיפור מהסרט "אמיצה". 2013 – המטרייה הכחולה (The Blue Umbrella) 2014 – מסיבת השנה (Party Central) - מבוסס על "בית ספר למפלצות". 2014 – לבה (Lava) 2015 – הדייט הראשון של ריילי? (Riley’s First Date) - מבוסס על הסרט הקול בראש 2015 – צוות העל של סנג'אי (Sanjay's Super Team) 2016 – פייפר (Piper) - זכה בפרס אוסקר לסרט הקצר המונפש הטוב ביותר בשנת 2017. ובפרס אנני לסרט הקצר הטוב ביותר בשנת 2017. 2017 – אבידות ומציאות (Lou) 2018 – באו (Bao) זוכה פרס אוסקר לסרט המונפש הקצר הטוב ביותר. שנות ה-20 של המאה ה-21 2020 – חיי מנורה (Lamp Life) - מבוסס על הסרט צעצוע של סיפור 4 2023 - הדייט של קארל סרטים ממחלקת האפקטים הממוחשבים של פיקסאר בחברת לוקאס פילם (רשימה חלקית) סרטי פיקסאר שיצאו ל-DVD ראו גם תאוריית היקום של פיקסאר The Pixar Story לקריאה נוספת דין מובשוביץ, אמנות הסיפור של פיקסאר, הוצאת אסיה, 2025. קישורים חיצוניים אתר האינטרנט הרשמי של פיקסאר (באנגלית אמריקאית) פיקסאר, ברשת החברתית פייסבוק פיקסאר, ברשת החברתית X (טוויטר) פיקסאר, ברשת החברתית אינסטגרם פיקסאר, ברשת החברתית טיקטוק פיקסאר, סרטונים בערוץ היוטיוב פיקסאר, באתר פינטרסט פיקסאר, באתר אנציקלופדיה בריטניקה (באנגלית) פיקסאר, במסד הנתונים הקולנועיים IMDb (באנגלית) ברוקס דארנס, ההצלחה הנדירה של מיזוג דיסני-פיקסאר, באתר הארץ, 8 ביוני 2008 אלון גור אריה, צעצועים לחיבוקים חמים, באתר ynet, 18 באפריל 2011 נעמי דרום, חצי מיליארד דולר לסרט אבל פיקסאר מתחילה להדאיג, באתר TheMarker‏, 13 ביולי 2012 הערות שוליים